FI Euroopan unionin virallinen lehti C 366/1

KERTOMUS

Yhteisön kalastuksenvalvontaviraston tilinpäätöksestä varainhoitovuodelta 2010 sekä viraston vastaukset

2011/C 366/01

JOHDANTO

1. Yhteisön kalastuksenvalvontavirasto (jäljempänä ’virasto’) perustettiin 26 päivänä huhtikuuta 2005 annetulla neuvoston asetuksella (EY) N:o 768/2005 (1). Vigossa sijaitsevan viraston päätehtävänä on järjestää jäsenvaltioiden kalastuksen valvonta- ja tarkastustoimien koordinointi ja varmistaa näin, että yhteisen kalastuspolitiikan sääntöjä noudatetaan tehokkaasti ja yhdenmukaisesti (2).

2. Viraston talousarvio oli 11 miljoonaa euroa varainhoitovuonna 2010, kun se edellisenä vuonna oli 10,1 miljoonaa euroa. Virastossa työskenteli vuoden lopussa 54 henkilöä, edellisenä vuonna henkilöstön määrä oli 49.

TARKASTUSLAUSUMA

3. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan toisen alakohdan mukaisesti viraston tilinpäätöksen (3), joka sisältää ”tilinpäätösasiakirjat” (4) ja ”selvityksen talousarvion toteuttamisesta” (5)31. joulukuuta 2010 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 (6) 185 artiklan 2 kohdan mukaisesti.

Pääjohtajan vastuu

5. Tulojen ja menojen hyväksyjänä pääjohtaja toteuttaa tulot ja menot sisältävää talousarviota viraston varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa (7). Pääjohtajan vastuulla on kehittää (8) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (9), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma viraston tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) (10) mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksensa siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskinarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että viraston tilinpäätös (11) antaa olennaisilta osiltaan oikeat ja riittävät tiedot viraston taloudellisesta asemasta 31 päivältä joulukuuta 2010 sekä toimien tuloksista ja rahavirroista päättyneeltä varainhoitovuodelta viraston varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että viraston 31 päivänä joulukuuta 2010 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

12. Jäljempänä esitettävät huomautukset eivät aseta tilintarkastustuomioistuimen lausumia kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

13. Osa viraston vuoden 2010 talousarviositoumuksista liittyi varainhoitovuoden 2011 hankemenoihin. Tämä on vastoin talousarvion vuotuisperiaatetta.

14. Menettelyissä, joiden avulla virasto pyrkii varmistamaan, että hankinta-asiakirjat on asianmukaisesti allekirjoitettu ja päivätty, havaittiin puutteita.

MUUT KYSYMYKSET

15. Henkilöstön valintamenettelyjen osalta havaittiin, että vähimmäisvaatimuksia, joiden täytyttyä hakija voidaan kutsua haastatteluun tai kirjata varallaololuetteloon, ei ollut vahvistettu etukäteen. Tällaiset käytännöt vaarantavat rekrytointimenettelyjen avoimuuden.

Tilintarkastustuomioistuimen jaosto IV on tilintarkastustuomioistuimen jäsenen Igors LUDBORŽSin johdolla hyväksynyt tämän kertomuksen Luxemburgissa 6. syyskuuta 2011 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) EUVL L 128, 21.5.2005, s. 1.

(2) Liitteessä esitetään tiedotustarkoituksessa yhteenveto viraston vastuualueista ja toiminnoista.

(3) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(4) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus keskeisistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää talousarvion toteutumalaskelman liitteineen.

(6) EYVL L 248, 16.9.2002, s. 1.

(7) Komission asetus (EY, Euratom) N:o 2343/2002 (EYVL L 357, 31.12.2002, s. 72), 33 artikla.

(8) Asetus (EY, Euratom) N:o 2343/2002, 38 artikla.

(9) Erillisvirastojen tilinpäätöksiä ja kirjanpitoa koskevat säännöt on esitetty asetuksen (EY, Euratom) N:o 2343/2002 VII osaston 1 luvussa. Asetusta on viimeksi muutettu asetuksella (EY, Euratom) N:o 652/2008 (EUVL L 181, 10.7.2008, s. 23). Säännöt on liitetty sellaisenaan viraston varainhoitoasetukseen.

(10) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(11) Lopullinen tilinpäätös laadittiin 30. kesäkuuta 2011 ja tilintarkastustuomioistuin vastaanotti sen 7. heinäkuuta 2011. Lopullinen tilinpäätös esitetään sivustoilla http://eca.europa.eu ja http://cfca.europa.eu/

LIITE Yhteisön kalastuksenvalvontavirasto (Vigo) Vastuualueet ja toiminnot Perussopimuksen mukainen unionin toimivalta (Euroopan unionin toiminnasta tehdyn sopimuksen 38 artikla) Elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa annetun neuvoston asetuksen (EY) N:o 2371/2002 28 artiklan mukaan jäsenvaltioiden on varmistettava yhteisen kalastuspolitiikan sääntöjen tehokas valvonta, tarkastukset ja täytäntöönpano ja tehtävä tässä tarkoituksessa yhteistyötä keskenään sekä kolmansien maiden kanssa. Neuvoston asetus (EY) N:o 768/2005 yhteisön kalastuksenvalvontaviraston perustamisesta ja yhteiseen kalastuspolitiikkaan sovellettavasta valvontajärjestelmästä annetun asetuksen (ETY) N:o 2847/93 muuttamisesta. Viraston toimivaltuudet (neuvoston asetus (EY) N:o 768/2005) Tavoitteet Asetuksella perustetaan yhteisön kalastuksenvalvontavirasto, jonka tavoitteena on järjestää jäsenvaltioiden kalastuksen valvonta- ja tarkastustoimien koordinointi ja auttaa jäsenvaltioita tekemään yhteistyötä yhteisen kalastuspolitiikan sääntöjen noudattamiseksi sen tehokkaan ja yhdenmukaisen soveltamisen varmistamiseksi. Tehtävät — koordinoida unionin valvonta- ja tarkastusvelvollisuuksia — koordinoida asianomaisten jäsenvaltioiden yhteen kokoamien kansallisten valvonta- ja tarkastusresurssien käyttö — auttaa jäsenvaltioita toimittamaan kalastustoimia ja valvonta- ja tarkastustoimia koskevia tietoja — auttaa jäsenvaltioita täyttämään yhteisen kalastuspolitiikan sääntöjen mukaiset tehtävänsä ja velvollisuutensa — auttaa jäsenvaltioita ja komissiota yhdenmukaistamaan yhteisen kalastuspolitiikan soveltamista kaikkialla unionissa — edistää jäsenvaltioiden ja komission valvonta- ja tarkastustekniikoiden tutkimusta ja kehittämistä koskevaa työtä — edistää tarkastajakoulutuksen koordinointia ja jäsenvaltioiden välistä kokemusten vaihtoa — koordinoida laittoman, ilmoittamattoman ja sääntelemättömän kalastuksen torjuntatoimia unionin sääntöjen mukaisesti. Hallinto 1 – Hallintoneuvosto Yksi edustaja kustakin jäsenvaltiosta ja kuusi komission edustajaa. 2 – Pääjohtaja Hallintoneuvosto nimittää vähintään kahden ehdokkaan joukosta komission ehdottaman luettelon perusteella. 3 – Ulkoinen tarkastus Tilintarkastustuomioistuin. 4 – Vastuuvapauden myöntävä viranomainen Parlamentti myöntää vastuuvapauden neuvoston suosituksesta. Viraston resurssit vuonna 2010 (2009) Lopullinen talousarvio 11,0 miljoonaa euroa (10,1 miljoonaa euroa) Henkilöstön määrä 31. joulukuuta 2010 Henkilöstötaulukossa 53 (55) väliaikaisen toimihenkilön toimea, joista täytettyjä: 52 (44) + 2 (5) sopimussuhteista toimihenkilöä Henkilöstö yhteensä: 54 (49) Tuotteet ja palvelut vuonna 2010 Toimien koordinointi — JDP:n täytäntöönpano (Joint Deployment Plan, yhteiskäyttösuunnitelma): Pohjanmeren, Skagerrakin, Kattegatin ja Englannin kanaalin itäosien ja läntisten vesialueiden (Länsi-Skotlanti ja Irlanninmeri) turskanpyynti — JDP: turskan kalastus Itämerellä — JDP: tonnikalan pyynti Välimerellä ja Itä-Atlantilla — JDP:n täytäntöönpano Luoteis-Atlantin kalastusjärjestön alueella ja Koillis-Atlantin kalastusjärjestön alueella — laittoman, ilmoittamattoman ja sääntelemättömän kalastuksen torjuntatoimien tukeminen — JDP-suunnitelmien konsolidointi siten, että edistetään alueellista lähestymistapaa — koulutuksen järjestäminen JDP-toimiin osallistuville jäsenvaltioiden tarkastajille. Toimintaedellytysten kehittäminen — jäsenvaltioissa kansallisille kalastuksentarkastajille järjestettävien koulutusohjelmien kartoittaminen — suuntaa-antavan ehdotuksen laadinta koulutuksen perussuunnitelman sisällöstä — internetpohjaisen yhteistyöfoorumin kehittäminen koulutusta varten — jäsenvaltioiden kansallisten koulutusohjelmien tukeminen — alusten seurantajärjestelmän toiminta ja ylläpito — kalastuksenvalvontaviraston koordinointitilojen perustaminen JDP-toimia varten. Lähde: Viraston toimittamat tiedot.